આ ફિલ્મ એક મસ્ત અન્ડરડોગ, કમિંગ ઑફ એજ, કોમેડી ઑફ એરર્સ કે પછી હિન્દી ફિલ્મ મ્યુઝિકના વીતેલા યુગને એક સરસ અંજલિ બની શકી હોત. લેકિન અફસોસ એવું કશું થયું નથી. ઈન ફેક્ટ, જે ફિલ્મના કેન્દ્રમાં જ મ્યુઝિક છે, તેનું મ્યુઝિક જ અતિશય નબળું છે. ‘બદન પે સિતારે’, ‘જવાં હૈ મોહબ્બત’, ‘યે જો હલકા હલકા સુરૂર હૈ’ જેવાં ‘રિક્રિએટેડ’ સોંગ્સ પણ એટલી ઈફેક્ટવાળાં નથી. આ સોંગ્સ સાંભળ્યાં પછી તેને મગજમાંથી ભૂંસવા માટે ઓરિજિનલ સોંગ્સ સાંભળવાં પડે છે. આ વખતે ફરી પાછું તનિશ્ક બાગચીએ એક જૂના ક્લાસિક સોંગ પર અત્યાચાર ગુજાર્યો છે. એ માટે એક ખાસ પ્રકારનો ‘એટ્રોસિટી એક્ટ’ ઘડાવો જોઈએ! ફિલ્મના સંગીતકાર અમિત ત્રિવેદી જે શિદ્દત ‘ક્વીન’, ‘દેવ ડી’, ‘કાઈપો છે’ વગેરેમાં લાવી શકે છે, એટલું જ ડાબા હાથે પણ સર્જન કરી શકે છે! આમાં ‘મેરે અચ્છે દિન કબ આયેંગે’ શબ્દોવાળું એક વિવાદિત સોંગ છે. એ ગીત, આ ફિલ્મ અને રિયાલિટી ત્રણેય જગ્યાએ ‘અચ્છે દિન’ના પ્રોમિસમાં નિરાશા જ મળે છે એ હકીકત છે!